钦定古今图书集成/明伦汇编/官常典/第787卷 > 张旨
## 钦定古今图书集成/明伦汇编/官常典/第787卷 > 张旨

按《宋史》本传，“旨字仲微，怀州河内人。父延嘉，颇读书，
不愿仕，州上其行，赐号嵩山处士。旨进保定军司法
参军。上书转运使锺离瑾，愿补一县尉，捕剧贼以自
效。瑾壮其请，为奏，徙安平尉。前后捕盗三百馀人。尝
与贼斗，流矢中臂不顾，犹手杀数十人。擢试秘书省
校书郎，知遂城县，迁著作佐郎。明道中，淮南饥，自诣”
宰相陈救荒之策，命知安丰县，大募富民输粟以给
饿者。既而浚渒河三十里，疏泄支流注芍陂，为斗门，
溉田数万顷，外筑堤以备水患。再迁太常博士、知尉
氏县，徙通判忻州。元昊反，特迁尚书屯田员外郎、通
判府州。州依山无外城，旨将筑之，州将曰：“吾州据险，
敌必不来。”旨不听，城垂就，寇大至。乃联巨木补其罅，
守以强弩，中外不闻者累日，人心震恐。库有《杂彩》数
千段，旨矫诏赐筑城卒，卒皆东望呼万岁，贼疑以救
至也。州无井，民取河水以饮，贼断其路。旨夜开门率
兵击，贼小却，以官军壁两傍，使民出汲，复以渠泥覆
积草，贼望见，以为水有馀，督居民乘城力战，贼死伤
者众，随解去。以功迁都官员外郎，徙知莱州。叶清臣
举材堪将帅，召对，改知邢州，擢提点河东路刑狱。范
仲淹、欧阳修复言其“騺武有谋略”，除阁门使，固辞。进
工部郎中、知凤翔府，加直史馆、知梓州，以直龙图阁
知荆南，入判尚书刑部，累迁光禄卿，知潞、晋二州。以
老疾，权判西京御史台，寻卒。